Skade aan KZN-hospitale beloop miljoeneDhlomo, Motsoaledi en ander besoek die King Edward VII-hospitaal. Foto: ANA via die departement van gesondheid. Die departement van gesondheid in KwaZulu-Natal het die omvang van die skade by hospitale en klinieke in dié provinsie ná verlede week se verwoestende storms bepaal. Die beraamde koste vir herstelwerk is nagenoeg R100 miljoen. Sibongiseni Dhlomo, LUR vir gesondheid in KwaZulu-Natal, het Maandag in ŉ verklaring gesê die departement het nou ŉ verslag wat die omvang van die skade uiteensit en daar moet nou begin word om die fasiliteite na ŉ funksionerende toestand te herstel. Die eThekwini-gesondheidsdistrik het verlede week onder erge donderstorms, stormsterkwinde en swaar reën deurgeloop wat uitgebreide skade aan infrastruktuur en oorstromings in gesondheidsfasiliteite tot gevolg gehad het. “Ons bevindinge handel oor skade wat by elke instansie aangerig is en is gegrond op die provinsiale span vir infrastruktuurrampreaksie se assessering. Aaron Motsoaledi, minister van gesondheid, het onmiddellik al sy verpligtinge opsy geskuif om na die provinsie te kom en self te kom kyk hoe die hospitale die krisis hanteer,” het Dhlomo gesê. Dhlomo, Motsoaledi en ander besoek die King Edward VII-hospitaal. Foto: ANA via die departement van gesondheid. Die storms het meestal dakke afgewaai, oorstromings veroorsaak en elektriese skade aan onder meer die St. Aidan’s-hospitaal, St. Mary’s-hospitaal, Osindisweni-hospitaal, Clairwood-hospitaal, Wentworth-hospitaal, Ekuhlengeni-hospitaal, Prince Mshiyeni-hospital, Addington-hospitaal, King Edward VII-hospitaal en die Kwa Dabeka-gesondheidsentrum aangerig. Dhlomo het gesê pasiënte bly in die stadium hul eerste prioriteit. “In totaal is daar R98,2 miljoen nodig om die skade te herstel en sal samewerking van die departement van openbare werke, die tesourie en die departement van gesondheid benodig word,” het Dhlomo gesê. Dhlomo het verder sy dank uitgespreek teenoor privaat hospitale in die omgewing wat hul fasiliteite vir pasiënte wat oorgeplaas moes word beskikbaar gestel het.